David (Michelangelo)
Michelangelov David je 410 cm (515 cm sa bazom) visok mramorni kip koji predstavlja biblijski lik Kralja Davida u trenutku kad se, još kao mladić, sukobio s divom Golijatom. Biblijske teme često su bile inspiracija za mnoge umjetnike. Skulpture Davida izradili su i Donatello i Verrocchio. Michelangelo je ovo remek-djelo kiparstva renesanse i umjetnosti uopće radio od 1500. do 1504. godine. Na Davidu se osjeća jak utjecaj grčke klasične forme u muskuloznosti, stavu i skrivenoj energiji. Pored izraženih antičkih utjecaja, Michelangelo je oblikovao Davida na svoj specifičan način genijalnog umjetnika. Danas je David jedno od najprepoznatljivijih umjetničkih djela na svijetu i predstavlja simbol ljudske snage i mladenačke ljepote. Naučnici su utvrdili da je mramorni blok iz kojeg je David isklesan izvađen iz kamenoloma Fantiscritti u blizini mjesta Carrara u Italiji. Postoje mnoge kopije i replike Michelangelovog Davida, u raznim materijalima. Pokraj jednog primjerka u Muzeju Viktorije i Alberta u Londonu nalazi se dodatak u obliku lista smokve. Prema legendi, list je napravljen kao reakcija na šok kraljice Viktorije kada je prvi put vidjela nagost kipa, te se navodno kačio pomoću dvije strateški postavljene kuke prije svake kraljevske posjete.